SK Úradný vestník Európskej únie C 128/1

STANOVISKO KOMISIE

zo 17. apríla 2015

týkajúce sa plánu uloženia rádioaktívneho odpadu pochádzajúceho z vyraďovania a demontáže jadrovej elektrárne ISAR KKI-1

(Iba nemecké znenie je autentické)

(2015/C 128/01)

Posúdenie uvedené nižšie sa vykonáva podľa ustanovení Zmluvy o Euratome bez toho, aby boli dotknuté akékoľvek ďalšie posúdenia uskutočňované podľa Zmluvy o fungovaní Európskej únie a povinnosti vyplývajúce z nej a zo sekundárnych právnych predpisov (1).

Európskej komisii boli od nemeckej vlády v súlade s článkom 37 Zmluvy o Euratome dňa 19. augusta 2014 doručené všeobecné údaje týkajúce sa plánu uloženia rádioaktívneho odpadu pochádzajúceho z vyraďovania a demontáže jadrovej elektrárne ISAR KKI-1.

Na základe týchto údajov a ďalších informácií, o ktoré Komisia požiadala 18. septembra 2014 a ktoré nemecké orgány predložili 21. novembra 2014, ako aj po porade so skupinou odborníkov Komisia vypracovala toto stanovisko:

1. Vzdialenosť medzi zariadením a najbližšou hranicou s iným členským štátom, v tomto prípade s Rakúskom, je 62 km. Česká republika je vzdialená 89 km a Taliansko sa nachádza vo vzdialenosti 169 km.

2. Pri bežných činnostiach demontáže je nepravdepodobné, že by pri vypúšťaní kvapalných a plynných látok došlo k expozícii obyvateľstva v inom členskom štáte, ktorá by bola zo zdravotného hľadiska významná, pokiaľ ide o limit dávky stanovený v základných bezpečnostných normách (smernica 96/29/Euratom (2)).

3. Pevný rádioaktívny odpad sa dočasne skladuje na mieste predtým, ako sa prevezie do zariadení oprávnených na spracovanie alebo do dočasných skladovacích priestorov umiestnených v Nemecku. Nerádioaktívny pevný odpad a zvyškové materiály, ktoré neprekračujú uvoľňovacie úrovne, budú oslobodené od regulačnej kontroly a budú sa ukladať ako bežný odpad alebo recyklovať či opätovne používať. Bude sa pri tom postupovať v súlade s kritériami stanovenými v základných bezpečnostných normách (smernica 96/29/Euratom).

4. V prípade neplánovaného uvoľnenia rádioaktívnych látok, ktoré môže nastať po haváriách typu a rozsahu, ktoré sú uvedené vo všeobecných údajoch, by dávky, ktorých účinkom by pravdepodobne bolo vystavené obyvateľstvo v inom členskom štáte, neboli zo zdravotného hľadiska významné.

Záverečné stanovisko Komisie teda znie, že vykonávanie plánu uloženia rádioaktívneho odpadu v akejkoľvek podobe pochádzajúceho z vyraďovania a demontáže jadrovej elektrárne ISAR KKI-1 v Dolnom Bavorsku v Nemecku, a to počas bežnej prevádzky, ako aj v prípade havárií takého typu a rozsahu, ako sa uvádza vo všeobecných údajoch, by nemalo spôsobiť rádioaktívnu kontamináciu vody, pôdy ani ovzdušia iného členského štátu, ktorá by bola zo zdravotného hľadiska významná.

V Bruseli 17. apríla 2015 Za Komisiu Miguel ARIAS CAÑETE člen Komisie

(1) Napríklad podľa Zmluvy o fungovaní Európskej únie by sa mali podrobnejšie posúdiť environmentálne aspekty. Komisia by chcela orientačne poukázať na ustanovenia smernice 2011/92/EÚ o posudzovaní vplyvov určitých verejných a súkromných projektov na životné prostredie, smernice 2001/42/ES o posudzovaní účinkov určitých plánov a programov na životné prostredie, ako aj na smernicu 92/43/EHS o ochrane prirodzených biotopov a voľne žijúcich živočíchov a rastlín a smernicu 2000/60/ES, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva.

(2) Smernica rady č. 96/29/Euratom z 13. mája 1996, ktorá stanovuje základné bezpečnostné normy ochrany zdravia pracovníkov a obyvateľstva pred nebezpečenstvami vznikajúcimi v dôsledku ionizujúceho žiarenia (Ú. v. ES L 159, 29.6.1996, s. 1).